Man ondervra oor advokaat se skietdoodAdv. Pete Mihalik is Dinsdagoggend voor sy kinders se skool doodgeskiet. Foto: ANA Kaapse polisie het bevestig hulle ondervra ŉ verdagte in verband met die moord in ŉ teregstellingstyl op die vooraanstaande verdedigingsadvokaat Pete Mihalik. Sers. Noloyiso Rwexana, Wes-Kaapse polisiewoordvoerder, het egter gesê die man is nie in hegtenis geneem nie. Mihalik (50) is vanoggend in die kop geskiet terwyl hy sy kinders, ŉ seun (8) en meisie (16), by die eksklusiewe private skool Reddam House in Groenpunt, Kaapstad, afgelaai het. ŉ Enkele koeël het hom deur die venster van sy Mercedes-Benz getref, hoewel bure agterna vertel het hulle het twee skote gehoor. Mihalik se seun is in die aanval gewond en na ŉ nabygeleë hospitaal gejaag. Sy vrou, wat aan depressie gely het, het drie jaar gelede haar eie lewe geneem. Misdaadtoneelondersoekers en forensiese deskundiges het die oggend op die toneel deurgebring waar hulle na leidrade gesoek het. Cavalcadeweg en ŉ gedeelte van Thornhillweg was ŉ lang ruk vir verkeer gesluit. Rwexana het gesê ooggetuies het gesien hoe die verdagte in ŉ metaalgrys VW Polo van die toneel af vlug. Mihalik was ŉ bekende in regskringe en het gereeld van die Kaap se mees berugte onderwêreldkarakters in die hof verteenwoordig. Van sy kliënte was die Sexy Boys-bendebaas Jerome (Donkie) Booysen en die vermeende 28’s-bendebaas Ralph Stanfield. Hy was ook lid van die verdedigingspan wat aanvanklik die gewese eiendomsmagnaat Jason Rohde verdedig het nadat hy in verband met sy vrou se dood in ŉ hotelkamer op die Spier-landgoed in Julie 2016 in hegtenis geneem is. Rohde word van haar dood aangekla, maar voer aan sy het haar eie lewe geneem. Mihalik se pa, Janos, het op sy dag ook ŉ aantal bendebase verteenwoordig, onder wie die destydse 28’s-leier George (Geweld) Thomas en Quinton (Mr Big) Marinus. Mihalik het in Mouillepunt gewoon, ŉ eksklusiewe kusbuurt tussen Seepunt en die V&A Waterfront en aan die teenoorgestelde kant van die Kaapstad-stadion as Groenpunt, waar hy vermoor is.